Fynsk klub langer hårdt ud efter OB: Det er idioti og usolidarisk | Tipsbladet.dk
Superliga Ole Hoffskov 25. Marts. 2020 kl. 09:16
Fynsk klub langer hårdt ud efter OB: Det er idioti og usolidarisk
OB's fynske naboklub Røde Stjerne kan slet ikke forstå, at Superliga-klubben vælger at træne under de omstændigheder, der hersker i Danmark i øjeblikket.
Af Ole Hoffskov 25. Marts. 2020 kl. 09:16
Spillerne i Superliga-klubben OB er stadig på træningsbanen, selv om det meste af Danmark er lukket ned, og det møder hård kritik fra den fynske naboklub Røde Stjerne. Klubbens leder Henrik Pedersen rejser en hård kritik af OB i et interview med Fyens Stiftstidende.
Henrik Pedersen kom i første omgang på stikkerne, da OB ved en fejl skrev på klubbens hjemmeside, at man træner på Røde Stjernes anlæg. De baner, OB's Superliga-spillere træner på, tilhører ikke længere Røde Stjerne, og det er vigtigt for den lille fynske serieklub at understrege.
Læs også:OB-back har kontraktudløb: Vi er i dialog med spilleren
- I øvrigt synes jeg, at det er et dårligt signal at sende, og det siger jeg ikke for at gå efter OB. Men al sport er lukket ned, så synes jeg, det er at kaste sig ud i idioti at gå ud og træne. Så jeg er sådan set ligeglad med, om de træner indenfor reglerne og rammerne af en vejledning. Også når man tænker på, hvordan for eksempel golfspillere har måttet mærke hård kritik for bare at fortsætte. Det er dybt usolidarisk, siger Henrik Pedersen til Fyens Stiftstidende.
OB fastslog tirsdag, at man i høj grad tager hensyn til andre mennesker og til smittefaren for coronavirus, selv om spillerne i et vist omfang passer deres arbejde på træningsbanen.
OB træner i små grupper med maksimalt fem spillere og to trænere ad gangen. Spillerne møder op omklældte med egen drikkedunk og parkerer desuden med god afstand til hinanden.